На основу члана 105. Закона о основама система образовања и васпитања и члана 169 -173 Статута Основне школе ''Илија Гарашанин'' Ученички парламент исте школе је 27.09. 2010. године донео

П О С Л О В Н И К О РАДУ

УЧЕНИЧКОГ ПАРЛАМЕНТАОСНОВНЕ ШКОЛЕ ''ИЛИЈА ГАРАШАНИН''

ИЗ АРАНЂЕЛОВЦА

Члан 1.

Овим пословником уређује се конституисање, начин и поступак рада Ученичког Парламента Основне школе ''Илија Гарашанин'' (у даљем тексту Парламент).

Парламент чине по два представника из петог, шестог,седмог и осмог разреда ове школе.

Члан 2.

Надлежност Парламента утврђена је чланом 105. Закона о основама система образовања и васпитања.

Конституисање и заказивање седнице

Члан 3.

У првој наставној недељи, одмах по избору руководства одељенских заједница, на почетку школске године, свака одељенска заједница, тајним гласањем, бира по два представника у Парламент.

О изабраним члановима Парламента из одељења, председник одељенске заједнице одмах обавештава директора школе.

Прву, конститутивну седницу парламента заказује педагог, на предлог директора школе путем књиге обавештења за ученике, најмање три дана пре њеног одржавања, а најкасније до 30. септембра.

На првој, конститутивној седници разматрају се следеће тачке дневног реда:

1.Конституисање Парламента

2.Избор председника, заменика председника и записничара Парламента

3.Упознавање са правима, обавезама и одговорностима ученика и надлежношћу Парламента и

4.Доношење програма рада ученичког Парламента

У случају да на првој конститутивној седници не буде присутно више од половине изабраних чланова Парламента, педагог ће седницу одложити за наредни дан и о томе одмах обавестити све чланове Парламента.

Конституисање Парламента се врши на такав начин што педагог прочита списак свих изабраних чланова Парламента по одељењима.

Избор председника, заменика председника и записничара Парламента се врши на предлог чланова Парламента, већином гласова од броја чланова.

Мандат председника (односно заменика) траје једну годину, и по истеку мандата може поново бити биран.

Пошто је изабран, председник Парламента преузима вођење прве конститутивне седнице Парламента и отвара 3. тачку дневног реда, у којој је уводничар директор или запослени кога он овласти, који упознаје ученике са одредбама закона и општих аката школе који се односе на остваривање права, дужности и обавеза ученика и на рад Парламента. По завршетку 3. тачке дневног реда, председник Парламента отвара рад по 4. тачки дневног реда по чијем завршетку закључује седницу.

Члан 4.

Осим прве, конститутивне, седнице Парламента заказује председник Парламента.

Председник Парламента, односно његов заменик дужан је да сазове Парламент на захтев:

Директора школе, Наставничког већа, Школског одбора, Синдиката школе и трећине чланова Парламента

Послове председника Парламента врши његов заменик у случају његове спречености или одсутности.

Седница Парламента се заказује најмање 3 дана пре одржавања.

Седнице Парламента одржавају се по потреби.

Члан 5.

Председнику Парламента у припреми седница помаже педагог и психолог школе и поједини чланови Парламента.

Административне послове у вези одржавања седница Парламента обавља секретаријат школе.

Члан 6.

Заказивање седнице Парламента се врши објављивањем на огласној табли за ученике и огласној табли школе у зборници. У тексту који се објављује обавезно се наводи место, датум и време почетка седнице и предлог дневног реда, штампаним словима, читко, јасно, разумљиво и прегледно, са потписом председника Парламента.

Вођење седнице

Члан 7.

Седницу Парламента отвара и води председник Парламента.

Пре почетка седнице, председник констатује постојање неопходног броја присутних чланова Парламента на седници за доношење пуноважних одлука.

У случају да је на заказаној седници присутна половина од укупног броја или мање чланова Парламента, председник ће одложити одржавање седнице, највише за 3 дана, утврђујући место, датум и време одржавања одложене седнице и поступити у складу са чланом 6. овог пословника.

Члан 8.

Када отвори седницу Парламента, председник отвара дискусију о предложеном дневном реду у којој могу да учествују само чланови Парламента.

Чланови Парламента могу да предложе измену или допуну дневног реда одлагањем или брисањем одређене тачке дневног реда из предлога или додавањем нове тачке дневног реда. О сваком појединачном предлогу измене или допуне дневног реда, посебно се гласа.

Председник Парламента може и пре отварања дискусије о дневном реду да одложи, за следећу седницу, разматрање оне тачке дневног реда која није припремљена. О одлуци председника по наведеном се не гласа.

Када се чланови Парламента изјасне о предлогу дневног реда у смислу става 1. и 2. овог члана, председник га закључком утврђује.

Члан 9.

По утврђивању дневног реда, председник Парламента редом отвара рад по свакој тачки дневног реда.

Приликом отварања рада по тачки дневног реда, председник Парламента назначи редни број тачке дневног реда и њен назив, констатује шта је од докумената приложено уз ту тачку дневног реда и следећим редом даје реч присутнима: 1) уводничару , уколико је одређен, 2) директору школе, педагогу или лицу које он овласти да присуствује седници уместо њега и потом, отварајући дискусију 3) члановима парламента.

Када је отворена дискусија, реч поново може да се да уводничару и директору или педагогу на њихов захтев-ради допуне свог излагања или појашњења предлога или ради одговора на питања чланова Парламента.

Када констатује да су изнети сви неопходни аргументи и чињенице који се односе на тачку дневног реда која се разматра, председник Парламента закључује дискусију и формулише одлуку, мишљење или предлог са образложењем, ставља је на усвајање гласањем, констатује да је одлука, мишљење или предлог донет или да није донет, констатује број гласова чланова Парламента који су гласли “ за“, „против“ или су били уздржани, закључује тачку дневног реда и отвара следећу.

Члан 10.

Чланови Парламента, уводничар и директор школе, или лице кога он овласти у првом излагању по одређеној тачки дневног реда и у дискусији дужни су да излажу јасно, разумљиво и сажето и могу да говоре само кад им председник Парламента да реч.

Учесници у дискусији за реч се јављају дизањем једне руке.

По правилу председник Парламента ће дати реч учесницима у дискусији оним редоследом којим су се јављали за реч.

Председник Парламента може, пре отварања дискусије, да ограничи време излагања дискутаната и број јављања за реч.Доња граница је да дискутант може да говори једном два минута, по једној тачки дневног реда.

По окончању рада по последњој по редоследу тачки дневног реда, председник Парламента закључује седницу.

Члан 11.

Одредбе овог правилника примењују се на начин и поступак вођења седнице Парламента и приликом избора председника, заменика председника и записничара, на првој конститутивној седници, када је води директор школе.

Начин рада, одлучивања и јавности рада

Члан 12.

Парламент ради на седницама.

Седнице Парламента су јавне.

Парламент одлуку, мишљење или предлог доноси јавним гласањем, односно изјашњавањем, осим ако другачије одлучи.

Парламент може доносити одлуке ако седници присуствује више од половине чланова Парламента

Парламент доноси одлуке ( мишљења, предлоге) већином гласова укупног броја чланова.

Прихваћена формулација одлуке уноси се у записник.

Члан 13.

Ако за решење истог питања има више предлога председник ставља на гласање поједине предлоге оним редом како су изложени.

О сваком предлогу гласа се посебно.

Члан 14.

Гласње је по правилу јавно.

Чланови Парламента гласају на тај начин што се изјашњавају „ за „ или „ против“ предлога, уздржавају од гласања или издвајају мишљење.

У случају да је број гласова „за“ и „против“ исти, гласање се понавља.

Јавно гласање врши се дизањем руке. По завршеном гласању, председник утврђује резултат гласања.

Члан 15.

Када Парламент доноси одлуку, мишљење или предлог тајним гласањем, председник ће одредити паузу пред само гласање уколико је потребна припрема гласања.

Резултати тајног гласања утврђују се непосредно после обављеног гласања пред свим присутним на седници Парламента на тај начин што три изабрана члана Парламента на лицу места отварају гласачку кутију и на глас читају резултате појединачног гласања са гласачког листића.Неважећим ће се сматрати они гласачки листићи где је немогуће утврдити за кога или за шта је гласао члан Парламента.

Одржавање реда на седници

Члан 16.

Присутни на седници Парламента дужни су да обезбеде неометан рад, да ћуте за време туђег излагања, да се за реч јављају искључиво на предвиђен начин и да својим понашањем или говором не вређају друге присутне на седници.

Због ометања реда на седници могу се према члановима и другим позваним лицима изрећи следеће мере:

1.опомена на ред,

2.одузимање речи,

3.удаљење са седнице

Члан 17.

Опомена на ред изриче се члану који својим понашањем на седници нарушава ред седнице.

Одузимање речи изриче се члановима који у свом излагању нарушавају ред, а већ су били опоменути.

Удаљење са седнице изриче се према члану Парламента који вређа или клевета поједине чланове или друга присутна лица, или ако одбије да поштује мере за одржавање реда које су према њему изречене на седници.Удаљење са седнице може се изрећи само за седницу на којој је донета мера удаљења.

Одлука о удаљењу доноси се јавним гласањем.Онај ко је удаљен са седнице дужан је одмах напустити седницу.

Одлагање и прекид рада седнице

Члан 18.

Парламент може одлучити да се седница прекине ако се у току дана не могу решити сва питања из дневног реда и уколико то захтева већина чланова Парламента.

Члан 19.

Седница Парламента се прекида :

* кад у току седнице број присутних чланова Парламента, услед напуштања седнице буде недовољан за пуноважно одлучивање,
* кад због дужег трајања седнице, она не може да се заврши у планирано време,
* није у стању да одређеним мерама успостави ред неопходан за рад седнице.

Седницу Парламента прекида председник Парламента и заказује нову седницу.

Прекинута седница се наставља најдоцније у року од три дана по прекиду седнице

Радне групе

Члан 20.

Ради обављања послова везаних за своју надлежност и рад, Парламент може изабрати радне групе из реда чланова Парламента.

У одлуци о избору из става 1. овог члана, Парламент утврђује састав, задатак радне групе и рокове за извршење задатка.

Записник

Члан 21.

Када је дневни ред исцрпљен, председник Парламента закључује седницу.

Члан 22.

О раду Парламента води се записник.

Записник води записничар Парламента.

Записник се води посебној свесци за сваку школску годину.

Одлуке,мишљење и предлози са протекле седнице Парламента објављују се на огласној табли школе и у зборници у року од 5 дана од дана одржане седнице, а Парламент разматра записник ради усвајања на првој наредној седници.

Члан 23.

Записник обавезно садржи:

-редни број седнице, датум, време и место одржавања,

-ко је заказао седницу,

-присутни и одсутни чланови Парламента и други присутни,

-ко води седницу и ко води записник,

-утврђени дневни ред седнице,

-појединачне податке по тачкама дневног реда, са наведеним кључним и одлучним чињеницама, донетим одлукама, мишљењима или предлозима са назначеним бројем гласова „за„ , „против“ , „уздржани“,

-разлоге и чињенице које се односе на опомињање дискутаната и присутних, удаљавање присутних са седнице, прекид седнице, место, датум и време наставка седнице,

-време закључења седнице и

-по усвајању записника потпис записничара и председника парламента

Члан 24.

Ако се записник састоји из више листова, сваку страну потписују записничар и председник.

Члан 25.

Записник се мора саставити и објавити најкасније пет дана по одржаној седници.

Одлуке и препоруке не могу се спроводити док записник не буде потписан.

Оригинал записника са евенуталним прилозима чува се код педагога школе као документ трајне вредности.

Права и обавезе председника и чланова ученичког Парламента

Члан 26.

У свом раду два представника ученичког Парламента имају право и обавезу присуства и учествовања у раду седница Школског одбора, без права одлучивања.

У складу са чланом 105. Закона о основама система образовања и васпитања Парламент:

1) даје мишљење и предлоге стручним органима (наставничко веће, одељенско веће,стручно веће за разредну наставу,стручно веће за области предмета, стручни активи за развојно планирање и за развој школског програма и други стручни активи и тимови, у складу са статутом), школском одбору, савету родитеља и директору о: правилима понашања у школи, мерама безбедности ученика, годишњем плану рада, школском развојном плану, школском програму, начину уређивања школског простора, избору уџбеника, слободним и ваннаставним активностима, учешћу на спортским и другим такмичењима и организацији свих манифестација ученика у школи и ван ње и другим питањима од значаја за њихово образовање,

2) разматра однос и сарадњу ученика и наставника, васпитача или стручног сарадника и атмосфере у школи,

3) обавештава ученике о питањима од посебног значаја за њихово школовање и о активностима ученичког Парламента,

4) активно учествује у процесу планирања развоја школе и у самовредновању школе

5) предлаже чланове стручног актива за развојно планирање из реда ученика

Програм рада Парламента саставни је део годишњег плана рада школе.

Члан 27.

Мандат члана Парламента траје до краја школске године за коју је изабран.

Председник Парламента и његов заменик могу бити разрешени дужности пре истека мандата, осим по сопственом захтеву, одлуком Парламента, ако не заступају интересе ученика, нередовно, немарно или неодговорно врше своју дужност и ако не заступају ставове, мишљења, одлуке и предлоге, које је изгласао Парламент, пред надлежним органима у школи.

У случају разрешења председника или заменика председника, Парламент одмах бира из редова својих чланова другог за ту дужност.

Члан Парламента је дужан да благовремено, објективно и потпуно информише одељенску заједницу о раду Парламента и донетим одлукама, предлозима и мишљењима донетим на седници Парламента.

Одељенска заједница може одлуком опозвати члана Парламента ког је изабрала, пре истека његовог мандата, ако у Парламенту не заступа интересе ученика одељенске заједнице која га је изабрала, немарно, неодговорно и нередовно врши своју дужност и ако у Парламенту не заступа ставове, мишљења, предлоге и одлуке које је изгласала одељенска заједница.

Одлуку о опозиву члана Парламента одељенска заједница доноси тајним гласањем већином гласова чланова одељенске заједнице. На истом састанку на којем је донета одлука о опозиву, одељенска заједница на начин прописан у овом пословнику бира од најмање два, а највише три предложена кандидата, новог члана Парламента.

Одлуку о разрешењу из става 2. и избору из става 3. овог члана записничар Парламента са својим потписом и резултатом гласања одмах доставља директору школе.О одлукама о опозиву члана и избору новог члана Парламента из става 6. овог члана, председник одељенске заједнице одмах обавештава директора школе.

Завршне одредбе

Члан 28.

За све оно што није регулисано одредбама овог Пословника примењиваће се одредбе Закона и Статута школе.

Тумачење одредаба овог Пословника даје ученички Парламент.

Члан 29.

Парламент је у обавези да најкасније до завршетка другог полугодишта донесе предлог програма рада ученичког Парламента за наредну школску годину.

Директор школе је у обавези да обезбеди услове за доношење програма рада ученичког Парламента на основу предлога из става 1. овог члана, а у року прописаном у члану 3. став 4. овог Пословника.

Одељенске старешине су у обавези да по службеној дужности пазе на рокове наведене у члану 3. ставови 1. 3. и 4. овог Пословника

Члан 30.

Овај Пословник ступа на снагу осмог дана по објављивању на огласној табли школе.

Оверава

Директор школе

\_\_\_\_\_\_\_\_\_\_\_\_\_\_\_\_

Председник ученичког Парламента

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_